b'\n_START_ARTICLE_\nVikingeskibsmuseet (Oslo)\n_START_SECTION_\nHistorie\n_START_PARAGRAPH_\nI slutningen af 1800-tallet og begyndelsen af 1900-tallet blev de store skibsgrave fra vikingetiden udgravet, og de rige fund af skibe og gravudstyr blev taget i forvaring af Universitetets Oldsaksamling. Gokstadskibet og Osebergskibet placeret i midlertidige skure bag Universitetsbygningerne under meget uhensigtsm\xc3\xa6ssige bevaringsforhold. Sp\xc3\xb8rgsm\xc3\xa5let om, hvor de skulle udstilles permanent, var et varmt debatemne efter fundet af Osebergskibet i 1903 og udgravningerne i \xc3\xa5rene efter._NEWLINE_Et forslag om at placere dem i spr\xc3\xa6ngte haller under Nisseberget lige ved det nyopf\xc3\xb8rte Historisk Museum fik stor tilslutning. Det blev lanceret af arkitekt Fritz Holland i 1905 og publiceret i dagspressen og i 1907 i Teknisk Ugeblad. Hollands projekt har p\xc3\xa5faldende lighed med det vikingskibshus, som senere blev realiseret. Modstanderne, anf\xc3\xb8rt af Oldsaksamlingens leder, professor Gabriel Gustafson, gik sejrende ud af striden, og planerne om Hollands "Vikingehal" blev endeligt skrinlagt i 1912._NEWLINE_Professor Gustafssons plan var at lade en permanent bygning til vikingskibene danne kernen i et stort ark\xc3\xa6ologisk museum, hvor alle skattene fra vikingetiden og middelalderen skulle samles i et stort anl\xc3\xa6g p\xc3\xa5 nabogrunden til Norsk Folkemuseum. I 1916 besluttede Stortinget, at Gustafsons vikingskibmuseum skulle opf\xc3\xb8res i bydelen Bygd\xc3\xb8y som f\xc3\xb8rste byggetrin i anl\xc3\xa6gget. En arkitektkonkurrence blev udskrevet, og Arnstein Arneberg vandt. Med bevillinger fra staten kunne opf\xc3\xb8relsen af hallen for Osebergskibet begynde, og skibet blev flyttet fra skuret i Universitetshagen i 1926. Fl\xc3\xb8jene til Gokstad- og Tuneskibet var f\xc3\xa6rdige i 1932. Den sidste fl\xc3\xb8j til udstilling af de rige gravfund fra Oseberg blev udsat, og p\xc3\xa5 grund af krigen 1940\xe2\x80\x931945 blev den f\xc3\xb8rst f\xc3\xa6rdig i 1957.\n_START_SECTION_\nPlanlagt flytning af museet\n_START_PARAGRAPH_\nEfter at Kulturhistorisk Museum i flere \xc3\xa5r havde arbejdet p\xc3\xa5 at flytte vikingekibene og gravfundene til et nyt museum inderst i Bj\xc3\xb8rvika, besluttede bestyrelsen for Universitetet i Oslo 20. december 2006 at st\xc3\xb8tte forslaget. Der har v\xc3\xa6ret strid om flytteplanen b\xc3\xa5de internt i fagmilj\xc3\xb8et og i medierne. Enkelte mener, at gravfundene ikke kan t\xc3\xa5le pakning og transport. S\xc3\xa6rlig har de advaret mod at flytte Osebergfundene; flere er meget skr\xc3\xb8belige. Riksantikvaren har blandt andet foresl\xc3\xa5et at frede museumsbygningen med skibene som l\xc3\xb8st inventar for at hindre en flytning. Universitetet i Oslo har k\xc3\xb8bt risikovurderinger om flyttesagen af bl.a. Det Norske Veritas, og Kulturhistorisk Museums oprindelige konklusion ud fra disse var, at en flytning burde kunne gennemf\xc3\xb8res uden st\xc3\xb8rre skader p\xc3\xa5 skibene. Denne konklusion blev bestridt, blandt andet p\xc3\xa5 grund af manglende v\xc3\xa6gtning af det l\xc3\xb8se inventar i skibene, og i november 2010 bestemte staten, at neds\xc3\xa6tte en international ekspertgruppe for at vurdere flytterisikoen. En flytning af fundene ville f\xc3\xb8rst kunne finde sted, n\xc3\xa5r sp\xc3\xb8rgsm\xc3\xa5let om lokaler var endelig afgjort, og et nybyggeri stod f\xc3\xa6rdigt. Universitetet havde planlagt at flytte skibene i 2015._NEWLINE_I 2012 meldte NRK, at flytningen var droppet. Ekspertgruppen meldte, at b\xc3\xa5de skib og genstande skulle blive i Bygd\xc3\xb8y. Kunnskapsminister Kristin Halvorsen konkluderede: "Diskusjonen om \xc3\xa5 flytte vikingskipene fra Bygd\xc3\xb8y til Bj\xc3\xb8rvika er n\xc3\xa5 definitivt over."\n_START_SECTION_\nKulturminde\n_START_PARAGRAPH_\nVikingskibsmuseet er et kulturminde og har nummer 108686 i Riksantikvarens kulturmindebase.'